Nóg 180 koshuisleerders na hospitale gehaasFoto: pixabay.com Nóg 180 koshuisleerders van die Hoërskool Ndamase buite Ngqeleni in die Oos-Kaap moes Donderdag na hospitale gehaas word nadat hulle ook voedselvergiftiging opgedoen het. Maroela Media het vroeër berig 250 leerders van dié skool het Woensdagaand begin siek word en is na onderskeidelik die Mthatha-streekshospitaal, die Nelson Mandela- akademiese hospitaal en die St. Barnabas-hospitaal vervoer. “Die 180 leerders [wat vanoggend opgeneem is] word in dieselfde hospitale behandel,” het Sizwe Kupelo, woordvoerder van die Oos-Kaapse departement van gesondheid, aan Maroela Media gesê. Volgens hom het dié groep leerders vanoggend omstreeks 11:00 begin siek word. Volgens Kupelo toon die leerders dieselfde simptome as die eerste groep naamlik maagkrampe, braking en erge hoofpyn. Die eerste groep leerders is almal teen Donderdagoggend uit die hospitale ontslaan. Kupelo het bevestig dat die departement bloed- en stoelgangmonsters by die leerders geneem het en dat dit ontleed word. “Die leerders beweer dit is Weense worsies wat hulle almal geëet het wat hulle siek gemaak het. Die departement kan dit egter nog nie bevestig nie.” Kupelo het verder gesê die departement gaan beamptes na die skool en die koshuis se kombuis stuur om ondersoek in te stel.